b'\n_START_ARTICLE_\nV\xc3\xa4in\xc3\xb6 Airas\n_START_PARAGRAPH_\nV\xc3\xa4in\xc3\xb6 Vilho Airas, aik. \xc3\x96sterbladh (20. syyskuuta 1876 Vihanti \xe2\x80\x93 25. toukokuuta 1941 Helsinki) oli suomalainen rautatieinsin\xc3\xb6\xc3\xb6ri. H\xc3\xa4n kirjoitti my\xc3\xb6s tekniikan alan oppikirjoja ja toimitti tietoteoksia._NEWLINE_Airaksen vanhemmat olivat Haapaj\xc3\xa4rven kirkkoherra, rovasti Karl Isak Wilhelm \xc3\x96sterbladh (1837\xe2\x80\x931893) ja Hilda Helena Grenman.H\xc3\xa4n p\xc3\xa4\xc3\xa4si ylioppilaaksi 1896 Oulun lyseosta ja valmistui diplomi-insin\xc3\xb6\xc3\xb6riksi Polyteknillisest\xc3\xa4 opistosta vuonna 1902. Airas toimi rautatieinsin\xc3\xb6\xc3\xb6rin\xc3\xa4 ja viimeksi h\xc3\xa4n oli rautatiehallituksen koneosaston johtajana vuodesta 1924 alkaen._NEWLINE_V\xc3\xa4in\xc3\xb6 Airas oli naimisissa vuodesta 1911 opettaja Hilja Sofia Ottelinin kanssa. Heid\xc3\xa4n poikansa on diplomi-insin\xc3\xb6\xc3\xb6ri Timo Airas (s. 1918) joka toimi muun muassa Oy Asea Ab:n toimitusjohtajana.'